Ich wil ein warnen singen
ICh wil ein warnen singen·
das lieb von liebe bringen·
nv mag die mâsse kunnen han·
sus rate ich dien ein scheiden·
der ich nu huͤte beiden·
der tag der wil so schiere vf gan·
des ich wunder sorgen han·
wie es vns noch irgange·
ir nahen vmbeuange·
die wellent si so kume lan·

IN gibe dem herzen nit die schulde·
ich weis ir vngedulde·
so wol si lat in kume varn·
der herre sol si lâssen weinen·
der nacht  ist noch so kleinen·
er sol es langer nicht ensparn·
nu bin ich aller froͤiden arn·
ich vúrchte mir so sere·
es stat vmb lib vnd ere·
in kan ir nicht biwarn·

Sin volgen danne minem rate·
vnd tůnt si das zespate·
owe ich bin mit in verlorn·
nu hoͤrent si doch wol min warnen·
mus ich ir min erarnen·
noch me dc ist mir leit vnd zorn·
owe das ich wart erkorn·
das ich wart irwachtere·
noch wendent vnsir swere·
den tag man kúndet dur dú horn·

Deutsche Philologie
Deutschland
13. Jahrhundert
14. Jahrhundert
Mittelhochdeutsch
Versdichtung
Codex Manesse